TRT ออกหุ้นกู้ 400 ลบ.อายุ 2-3 ปี ชูดบ.สูง 5.10% ขายรายใหญ่20-22มิ.ย.
TRT ออกหุ้นกู้ 400 ลบ.อายุ 2-3 ปี ชูดอก 5.10% ขายรายใหญ่ 20-22 มิ.ย.
5 มิ.ย. 2560

บริษัท ถิรไทย จำกัด (มหาชน) หรือ TRT ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าไม่เกิน 400 ล้านบาท แบ่งเป็นหุ้นกู้ชุดที่ 1 มูลค่าไม่เกิน 200 ล้านบาท อายุ 2 ปี ครบกำหนดไถ่ถอนในปี 2562 อัตราดอกเบี้ยคงที่ร้อยละ 4.95 ต่อปี และหุ้นกู้ชุดที่ 2 มูลค่าไม่เกิน 200 ล้านบาท อายุ 3 ปี ครบกำหนดไถ่ถอนปี 2563 อัตราดอกเบี้ยคงที่ร้อยละ 5.10 ต่อปี โดยหุ้นกู้ทั้ง 2 ชุดจะได้รับชำระดอกเบี้ยทุกๆ 3 เดือน ตลอดอายุหุ้นกู้
ทั้งนี้ เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 20-22 มิ.ย.60 โดยมีบล.เอเซีย พลัส เป็นผู้จัดการการจัดจำหน่ายหุ้นกู้
บริษัทได้รับการจัดอันดับความน่าเชื่อถือที่ระดับ “BBB” แนวโน้มอันดับเครดิต Stable โดยบริษัท ทริสเรทติ้ง จำกัด เมื่อวันที่ 10 มี.ค.60
บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้เพื่อใช้รองรับการขยายธุรกิจและเป็นแหล่งเงินทุนเพื่อการดำเนินกิจการของบริษัท
 